**DroneDays 2023** je treće izdanje **međunarodnog skupa o bespilotnim letjelicama** koje će se održati **4. i 5. svibnja 2023.** godine na **Fakultetu elektrotehnike i računarstva (FER) u Zagrebu**. Na FER-u će se okupiti brojni stručnjaci iz **akademske zajednice, poduzetništva i industrije** kako bi predstavili nove tehnologije i izazove u primjeni bespilotnih letjelica. Pored pozvanih predavanja, ovogodišnji posjetitelji će imati priliku sudjelovati u **panel raspravama** o društvenoj prihvaćenosti bespilotnih letjelica, te o inovacijama i poduzetničkim prilikama vezanim za dronove. Svi posjetitelji FER-a imat će priliku posjetiti **izložbeni prostor poduzeća** gdje će poduzeća predstaviti svoje najnovije usluge i proizvode, a **tehničke demonstracije** novih tehnologija za dronove održat će se u letačkoj zoni.

DroneDays 2023 organizira **Fakultet elektrotehnike i računarstva** (FER) i njegov **Laboratorij za robotiku i inteligentne sustave upravljanja** (LARICS), a skup je sufinanciran iz Horizon Europe projekta AeroSTREAM te Interreg projekta MARBLE.

**Treće izdanje** DroneDaysa će se fokusirati na primjenu dronova u **poljoprivredi, šumarstvu i logistici**. Brojne primjene dronova kao što su pregledavanje velikih površina zemlje, određivanje kvalitete tla, praćenje rasta biljaka, detekcija štetnika na usjevima, te prikupljanje podataka o klimatskim uvjetima, uvelike će unaprijediti poljoprivredu kakvu poznajemo danas. Osim toga, dronovi su koristan alat u sprječavanju požara i suša, pošumljavanju i nadgledanju bioraznolikosti te dostavi lijekova i hrane u nedostupna područja.

Prvi skup održao se u Zagrebu na FER-u, a drugi u Biogradu na Moru. Ove godine opet u Zagrebu očekujemo preko 150 registriranih posjetitelja predavanja i demonstracija te oko 2000 posjetitelja sajma poduzeća.

Registracije su otvorene i trenutno dostupne po promotivnoj cijeni.

<https://www.entrio.hr/event/dronedays-2023-13367>

Više o događaju možete pronaći na službenoj web stranici:<http://dronedays.fer.hr/>